अजय सिंह और सत्यपाल सिंह की जुगल-मानसिकता हमारे दौर का चरम-दुर्भाग्य है। उन्नाव और कठुआ हमारे समय के अमिट कलंक हैं। ऐसी घटनाओं के वक़्त सत्ताधीशों का जो चेहरा सामने आया है, उसकी कुरूपता उबकाई लाती है। कठुआ की आसिफ़ा के साथ हुए हादसे के बाद भाजपा के लाल सिंह और चंद्रप्रकाश गंगा के दिए निर्लज्ज बयानों ने पूरे देश की लाज लूटी है। सुकून इस बात का है कि सत्ता-शिखर पर पसरी संवेदनहीनता के नीचे सामाजिक संवेदनशीलता का एक गहरा समुद्र हिलोरें ले रहा है। ये वे लहरें हैं, जो समुदाय, बिरादरी और राजनीतिक दलों के दायरों को चीरती हुई उठती हैं और सवा दो घंटे में हज़ारों लोगों को इंडिया गेट पर ला कर खड़ा कर देती हैं। संवेदना का यह ज्वार राहुल गांधी को एक राजनीतिक से राजनेता में तब्दील करने की कूवत रखता है। जब-जब ऐसे रूपांतरण होते हैं, तब-तब पूरा समाज करवट लेता है। सियासत तो सियासत है। होती रही है और होती रहेगी। मगर महत्वपूर्ण यह है कि राजनीति से परे अपने सामाजिक दायित्व के बोध ने गुरुवार की रात राहुल गांधी को बेचैन किया और बेचेैनी का यह भाव जितना स्थायी होता जाएगा, मुल्क़ की सियासत उतनी ही निखरती जाएगी।